Document ID: 32009R1097

KOMMISSIONENS FORORDNING (EF) Nr. 1097/2009
af 16. november 2009
om ændring af bilag II til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for restkoncentrationer af dimethoat, ethephon, fenamiphos, fenarimol, methamidophos, methomyl, omethoat, oxydemeton-methyl, procymidon, thiodicarb og vinclozolin i eller på visse produkter
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), sammenholdt med artikel 15, stk. 1, litra a), og artikel 49, stk. 2, og
ud fra følgende betragtninger:
(1)
Der er i bilag II til forordning (EF) nr. 396/2005 fastsat maksimalgrænseværdier for restkoncentrationer af dimethoat, ethephon, fenamiphos, fenarimol, methamidophos, methomyl, omethoat, oxydemeton-methyl, procymidon, thiodicarb og vinclozolin.
(2)
Der er fremkommet nye oplysninger om toksikologien, eksponeringen af forbrugerne og de forventede pesticidrestkoncentrationer, som betyder, at maksimalgrænseværdierne for restkoncentrationer kan give anledning til bekymring for forbrugerbeskyttelsen.
(3)
I sin udtalelse af 20. oktober 2008 (2) om dimethoat og omethoat konkluderede Den Europæiske Fødevaresikkerhedsautoritet (EFSA) især, at der med de nugældende maksimalgrænseværdier for hovedkål, hoved- og pluksalat, blomkål, kirsebær, hvede, ærter med bælg og rosenkål er en risiko for, at det acceptable daglige indtag og den akutte referencedosis (ARfD) for en eller flere forbrugergrupper vil blive overskredet. Derfor bør de nugældende maksimalgrænseværdier for disse afgrøder sænkes.
(4)
I sin udtalelse af 15. september 2008 (3) om ethephon konkluderede EFSA, at der med de nugældende maksimalgrænseværdier for ananas, ribs og solbær, druer og peberfrugter er en risiko for, at den akutte referencedosis (ARfD) for en eller flere forbrugergrupper vil blive overskredet. Derfor bør de nugældende maksimalgrænseværdier for disse afgrøder sænkes.
(5)
I sin udtalelse af 15. september 2008 (4) om fenamiphos konkluderede EFSA, at der med de nugældende maksimalgrænseværdier for bananer, gulerødder, peberfrugter, agurker, meloner, hovedkål og sukkerroer er en risiko for, at det acceptable daglige indtag og den akutte referencedosis (ARfD) for en eller flere forbrugergrupper vil blive overskredet. Derfor bør de nugældende maksimalgrænseværdier for disse afgrøder sænkes.
(6)
I sin udtalelse af 15. september 2008 (5) om fenarimol konkluderede EFSA, at der med de nugældende maksimalgrænseværdier for bananer, tomater og peberfrugter er en risiko for, at den akutte referencedosis (ARfD) for en eller flere forbrugergrupper vil blive overskredet. Derfor bør de nugældende maksimalgrænseværdier for disse afgrøder sænkes.
(7)
I sin udtalelse af 15. september 2008 (6) om methamidophos konkluderede EFSA, at der med de nugældende maksimalgrænseværdier for abrikoser, bønner med bælg og sukkerroer er en risiko for, at den akutte referencedosis (ARfD) for en eller flere forbrugergrupper vil blive overskredet. Derfor bør de nugældende maksimalgrænseværdier for disse afgrøder sænkes.
(8)
I sin udtalelse af 26. september 2008 (7) om methomyl og thiodicarb konkluderede EFSA, at der med de nugældende maksimalgrænseværdier for druer, hovedkål, hoved- og pluksalat, blomkål, kartofler, tomater, auberginer, agurker, grapefrugter, appelsiner, citroner, limefrugter, mandariner, ferskner, blommer, peberfrugter, æbler, pærer, kvæder, bananer, mangofrugter, ananas, gulerødder, rodselleri, radiser, kålroer, meloner, herunder vandmeloner, græskar, sukkermajs, broccoli, grønkål, kålrabi, bredbladet endivie, porrer og sukkerroer er en risiko for, at det acceptable daglige indtag og den akutte referencedosis (ARfD) for en eller flere forbrugergrupper vil blive overskredet. Derfor bør de nugældende maksimalgrænseværdier for disse afgrøder sænkes.
(9)
I sin udtalelse af 16. september 2008 (8) om oxydemeton-methyl konkluderede EFSA, at der med de nugældende maksimalgrænseværdier for rosenkål, hovedkål, kålrabi, hoved- og pluksalat og andre salatplanter, herunder brassicacea, byg, havre og sukkerroer er en risiko for, at det acceptable daglige indtag og den akutte referencedosis (ARfD) for en eller flere forbrugergrupper vil blive overskredet. EFSA konkluderede også, at det er teknisk muligt at sænke bestemmelsesgrænseværdien, og at en sænkning heraf ville forbedre kontrollen. Derfor bør de nugældende maksimalgrænseværdier for rosenkål, hovedkål, kålrabi, hoved- og pluksalat og andre salatplanter, herunder brassicacea, byg, havre og sukkerroer sænkes, ligesom bestemmelsesgrænseværdien for alle andre afgrøder bør sænkes.
(10)
I sin udtalelse af 21. januar 2009 (9) om procymidon konkluderede EFSA, at der med de nugældende maksimalgrænseværdier for abrikoser, druer, jordbær, hindbær, kiwifrugter, vårsalat, tomater, peberfrugter, auberginer, agurker, drueagurker, courgetter, ferskner, blommer, pærer, meloner, herunder vandmeloner, græskar, bredbladet endivie, rucola, julesalat, bønner med bælg, solsikkefrø, rapsfrø, sojabønner og animalske produkter er en risiko for, at det acceptable daglige indtag og den akutte referencedosis (ARfD) for en eller flere forbrugergrupper vil blive overskredet. Derfor bør de nugældende maksimalgrænseværdier for disse afgrøder sænkes.
(11)
I sin udtalelse af 16. september 2008 (10) om vinclozolin konkluderede EFSA, at der med de nugældende maksimalgrænseværdier for æbler, pærer, spisedruer, bredbladet endivie, auberginer, kinakål, blommer, abrikoser, hoved- og pluksalat, ribs og solbær, julesalat, jordbær, bønner, humle, rapsfrø, gulerødder, skalotteløg, forårsløg, græskar, okra, karse, salatsennep og andre salatplanter samt meloner, herunder vandmeloner, er en risiko for, at det acceptable daglige indtag og den akutte referencedosis (ARfD) for en eller flere forbrugergrupper vil blive overskredet. Derfor bør de nugældende maksimalgrænseværdier for restkoncentrationer for disse afgrøder sænkes.
(12)
Der bør fastsættes nye maksimalgrænseværdier for restkoncentrationer under hensyntagen til EFSA's udtalelser. De nye maksimalgrænseværdier anbefalet af EFSA er baseret på eksisterende godkendte anvendelsesformål i landbruget, som har bevirket færre restkoncentrationer, eller bestemmelsesgrænseværdien, hvis sådanne anvendelsesformål ikke eksisterer. For ethephon på ananas er der i nærværende forordning fastsat en maksimalgrænseværdi for restkoncentrationer, der ikke er anbefalet af EFSA, men som blev angivet som sikker i EFSA's begrundede udtalelse.
(13)
Gennem Verdenshandelsorganisationen (WTO) er Fællesskabets handelspartnere blevet hørt om de nye maksimalgrænseværdier for restkoncentrationer, og der er taget hensyn til deres bemærkninger til grænseværdierne.
(14)
Før de ændrede maksimalgrænseværdier for restkoncentrationer træder i kraft, bør medlemsstaterne og de berørte parter have en rimelig frist til at forberede sig, så de kan opfylde de nye krav, ændringen af maksimalgrænseværdierne medfører.
(15)
Bilag II til forordning (EF) nr. 396/2005 bør derfor ændres i overensstemmelse hermed.
(16)
For at gøre det muligt, at produkter kan markedsføres, forarbejdes og forbruges normalt, er der i forordningen fastsat overgangsforanstaltninger for de produkter, der er produceret lovligt inden ændringen af maksimalgrænseværdierne, og for hvilke EFSA's udtalelser viser, at der er opretholdt et højt forbrugerbeskyttelsesniveau.
(17)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne -
UDSTEDT FØLGENDE FORORDNING:
Artikel 1
Bilag II til forordning (EF) nr. 396/2005 ændres som angivet i bilaget til nærværende forordning.
Artikel 2
For de aktivstoffer og de produkter, der er anført i nedenstående liste, finder forordning (EF) nr. 396/2005 stadig anvendelse i den ordlyd, den havde, før den blev ændret ved nærværende forordning, på produkter, der er produceret inden den 7. juni 2010:
a)
dimethoat: kirsebærsaft, hvede efter oplagring og frosne ærter med bælg
b)
ethephon: konserveret ananas, ananassaft og konserverede peberfrugter
c)
fenarimol: tomatsaft, konserverede tomater og konserverede peberfrugter
d)
methamidophos: abrikossaft, konserverede abrikoser og frosne bønner med bælg
e)
methomyl/thiodicarb: rosiner og konserverede ferskner
f)
oxydemeton-methyl: oliefrø, cerealier, mælkepulver, te, vin, safter, konserverede, frosne og tørrede frugter og grøntsager samt nødder
g)
procymidon: oliefrø, konserverede ferskner, tomater, appelsinsaft og rosiner
h)
vinclozolin: hindbærsaft, æblesaft, kvædegelé, pæresaft, konserverede abrikoser og abrikossaft.
Artikel 3
Denne forordning træder i kraft på tyvendedagen efter offentliggørelsen i De Europæiske Fællesskabers Tidende.
Den anvendes fra den 7. juni 2010.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. november 2009.

Labels: 0
3
17
20